Proposta għal DIRETTIVA UE TAL-PARLAMENT EWROPEW U TAL-KUNSILL li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati /* KUMM/2011/0778 finali - 2011/0389 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-miżuri adottati kemm fl-Ewropa kif ukoll barra mill-Ewropa fis-sitwazzjoni immedjata ta’ wara l-kriżi finanzjarja ffukaw l-aktar fuq il-ħtieġa urġenti sabiex li tiġi stabilizzata s-sistema finanzjarja. Filwaqt li ġie kkontestat u analizzat fid-dettall ir-rwol li kellhom il-banek, il-fondi ħeġġ, l-aġenziji ta’ klassifikazzjoni, is-superviżuri jew il-banek ċentrali f’diversi okkażjonijiet, ftit li xejn jew l-ebda attenzjoni ma ngħatat lir-rwol li kellhom l-awdituri fil-kriżi – jew tabilħaqq, ir-rwol li kellu jkollhom. Minħabba li diversi banek kellhom telf enormi mill-2007 sal-2009 fuq il-pożizzjonijiet li kellhom fuq u barra l-karta bilanċjali, għal diversi ċittadini u investituri huwa ferm diffiċli li jifhmu kif l-awdituri setgħu jagħtu rapporti tal-awditjar pożittivi lill-klijenti tagħhom (b’mod partikolari lill-banek) għal dawk il-perjodi. Huwa importanti wkoll li jiġi osservat li fi kriżi fejn ġew impenjati EUR 4 588.9 biljun mit-taxxi tal-kontribwenti sabiex jiġu appoġġjati l-banek bejn Ottubru 2008 u Ottubru 2009 u fejn għajnuna bħal din ammontat għal 39 % tal-PDG tal-UE 27 fl-2009[1], jeħtieġ li jittejbu l-komponenti kollha tas-sistema finanzjarja. Awditjar robust huwa importanti sabiex jerġgħu jiġu stabiliti l-fiduċja u l-kunfidenza tas-suq. Dan jikkontribwixxi għall-protezzjoni tal-investitur billi jipprovdi informazzjoni faċilment aċċessibbli, kosteffiċenti u affidabbli dwar ir-rapporti finanzjarji tal-kumpaniji. Potenzjalment inaqqas ukoll il-kost tal-kapital għall-kumpaniji awditjati billi jiżguraw aktar trasparenza u affidabilità tar-rapporti finanzjarji. Huwa importanti wkoll li jiġi enfasizzat li l-awdituri jiġu inkarigati bil-liġi sabiex iwettqu awditi statutorji. Dan il-karigu jwieġeb għat-twettiq ta’ rwol soċjetarju fl-għoti ta’ opinjoni dwar il-verità u l-korrettezza tar-rapporti finanzjarji tal-entità awditjata; din tal-aħħar imbagħad tkun tista’ tgawdi minn responsabilità limitata u/jew mill-possibilità li tipprovdi servizzi fis-settur finanzjarju. Mill-1984, ir-regoli tal-UE irregolaw parzjalment il-awditi statutorji meta direttiva (id-Direttiva 1984/253/KEE) armonizzat il-proċeduri għall-approvazzjoni tal-awdituri. Id-Direttiva 2006/43/KE tal-Parlament Ewropew u tal-Kunsill tas-17 ta’ Mejju 2006 dwar il-awditi statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE (minn hawn ’il quddiem id-Direttiva 2006/43/KE) ġiet adottata fl-2006 u wessgħet b’mod konsiderevoli l-ambitu tad-Direttiva ta’ qabel. Il-grad għoli ta’ konċentrazzjoni fis-suq tal-awditjar u l-ammont kbir ta’ proċeduri ta’ approvazzjoni neċessarja għat-twettiq ta’ awditi statutorji transfruntieri jipprevjenu lil ditti żgħar u medji tal-awditjar milli jibbenefikaw mis-suq intern. B’konformità mal-Istrateġija Ewropa 2020[2] li titlob li jsir titjib għall-ambjent tan-negozju, il-proposta għandha l-għan li ttejjeb is-suq intern għall-awditi statutorji sabiex id-ditti żgħar u medji jkunu jistgħu jikbru u tinkoraġġixxi d-dħul ta’ parteċipanti ġodda. Il-proposta attwali tal-Kummissjoni dwar l-emendi għad-Direttiva dwar il-Verifika [Awditjar] Statutorja sejra tikkoeżisti ma’ Proposta għal Regolament dwar ir-rekwiżiti speċifiċi għall-awditjar statutorju ta’ entitajiet ta’ interess pubbliku.[3] Iż-żewġ proposti huma parti mir-riforma regolatorja attwali f’diversi oqsma tas-settur finanzjarju. Minħabba li l-awditjar jipprovdi serħan dwar il-veraċità tar-rapporti finanzjarji, dan jibqa' wieħed mill-pedamenti fundamentali għall-istabilità finanzjarja. Inizjattivi ġenerali oħrajn li qed isir xogħol fuqhom, bħall-governanza korporattiva, il-kontabbilità u l-klassifikazzjonijiet tal-kreditu, huma kumplimentarji għall-proposta. La jiddupplikaw u lanqas ma jidħlu fuq xulxin. Il-proposta fiha emendi għad-dispożizzjonijiet dwar l-approvazzjoni u r-reġistrazzjoni tal-awdituri u d-ditti tal-awditjar, dwar il-prinċipji eżistenti fid-Direttiva tal-Awditjar Statutorju rigward l-etika professjonali, is-segretezza professjonali, l-indipendenza u r-rapportar kif ukoll ir-regoli assoċjati dwar is-superviżjoni li jibqgħu applikabbli għall-awditjar ta’ entitajiet mhux ta’ interess pubbliku (non-PIEs – non-public-interest entities). 2. KONSULTAZZJONI MAL-PARTIJIET INTERESSATI Il-Kummissjoni wettqet konsultazzjoni mit-13 ta’ Ottubru sat-8 ta’ Diċembru 2010[4]. B’kollox ġew irċevuti kważi 700 tweġiba minn diversi partijiet interessati; dawn inkludew membri tal-professjoni, superviżuri, investituri, akkademiċi, ditti, awtoritajiet tal-gvern, korpi professjonali u individwi. Il-konsultazzjoni wriet kemm xewqa għal bidla kif ukoll reżistenza għaliha; il-partijiet interessati li attwalment huma stabiliti sew huma partikolarment kontra l-bidliet. Min-naħa l-oħra, uħud, b’mod partikolari l-professjonisti minn kumpaniji żgħar u medji kif ukoll l-investituri, ikkonkludew li l-kriżi finanzjarja riċenti xeħtet dawl qawwi fuq in-nuqqasijiet. Sommarju tas-sottomissjonijiet pubbliċi rċevuti jista’ jinstab fuq: http://ec.europa.eu/internal_market/consultations/docs/2010/audit/summary_responses_en.pdf Barra minn hekk, konferenza ta’ livell għoli dwar l-awditjar mill-Kummissjoni fl-10 ta’ Frar 2011[5] tat l-opportunità għal skambju ulterjuri tal-opinjonijiet. Il-Parlament Ewropew adotta rapport fuq inizjattiva proprja fit-13 ta’ Settembru 2011 dwar dan bħala tweġiba għall-Green Paper tal-Kummissjoni u obbliga lill-Kummissjoni sabiex din tiżgura aktar trasparenza u kompetizzjoni fis-suq tal-awditjar[6]. Il-Kumitat Ekonomiku u Soċjali Ewropew (KESE) adotta rapport simili fis-16 ta’ Ġunju 2011.[7] L-Istati Membri ġew mgħarrfa dwar dawn il-problemi fil-laqgħa tal-Kumitat tas-Servizzi Finanzjarji tas-16 ta’ Mejju 2011 u fil-laqgħa tal-Kumitat Regolatorju tal-Awditjar tal-24 ta’ Ġunju 2011. 3. VALUTAZZJONI TAL-IMPATT B’konformità mal-politika tagħhom ta’ “Regolamentazzjoni Aħjar”, is-servizzi tal-Kummissjoni wettqu valutazzjoni tal-impatt ta' alternattivi ta’ politika differenti. Fost il-problemi varji li ġew mistħarrġa, uħud ikkonċernaw biss l-awditjar statutorju tal-entitajiet ta’ interess pubbliku (PIEs – “public-interest entities”) filwaqt li oħrajn kienu relatati mal-awditi statutorji inġenerali. Il-konklużjoni kienet li kien hemm bżonn ta’ regoli aktar dettaljati rigward l-awditjar tal-PIEs u għal dan il-għan ikun meħtieġ strument ġuridiku separat. Id-Direttiva tal-Awditjar Statutorju tkun qed iżżomm l-ambitu ġenerali tagħha. Rigward il-kwistjonijiet fi ħdan din tal-aħħar, ġew eżaminati l-problemi li ġejjin: – Livell għoli ta’ piż amministrattiv li jirriżulta minn regolamentazzjoni nazzjonali frammentata; – Forniment ta’ awditjar statutorju transfruntier jista' jsir biss jekk awditur jgħaddi test tal-aptitudni u jiġi approvat u rreġistrat f’kull Stat Membru; – In-nuqqas ta’ standards komuni madwar l-UE dwar il-prattika tal-awditjar, l-indipendenza u l-kontroll intern tad-ditti tal-awditjar; – L-istadnards tal-awditjar ma jqisux id-daqs tal-kumpaniji awditjati, b’mod partikolari tal-SMEs; – Problemi assoċjati rigward is-superviżjoni ta’ dawk li mhumiex PIEs. Minbarra l-kost addizzjonali tal-konformità, dan kollu jirriżulta f’nuqqas ta’ kundizzjonijiet ekwi ta’ kompetizzjoni għad-ditti tal-awditjar u għall-awdituri statutorji madwar l-Unjoni u potenzjal baxx ta’ negozju għall-professjonisti żgħar u medji (SMPs – small and medium-sized practitioners). Il-valutazzjoni tal-impatt ikkonkludiet li l-aqwa alternattivi sabiex titjieb is-sitwazzjoni eżistenti tkun: – Il-faċilitazzjoni tar-rikonoxximent transfruntier tal-kompetenza tal-fornituri tal-awditjar: il-prinċipju ta’ rikonoxximent reċiproku tad-ditti tal-awditjar u tal-awdituri statutorji madwar l-Unjoni; – Allinjament tal-istandards dwar il-prattika tal-awditjar u l-indipendenza u l-kontroll intern ta’ ditti tal-awditjar madwar l-Unjoni permezz ta’ introduzzjoni tal-istandards internazzjonali tal-awditjar sabiex ikun żgurat li l-istandards tal-awditjar ikunu l-istess madwar l-Unjoni; żidiet nazzjonali jkunu aċċettabbli, fejn ikun hemm bżonn; – Adattament tal-istandards tal-awditjar għad-daqs tal-entità awditjata billi l-Istati Membri jintalbu jiżguraw li jkun possibbli awditjar proporzjonat u ssimplifikat għall-SMEs. Dawn il-kwistjonijiet jikkonċernaw lill-awdituri statutorji u lid-ditti tal-awditjar kollha li jwettqu awditi statutorji ta’ entitajiet li mhumiex entitajiet ta’ interess pubbliku. Minbarra dawn il-kwistjonijiet, il-valutazzjoni tal-impatt kopriet oqsma oħra li huma relatati biss mal-awidjtar statutorju tal-PIEs. L-alternattivi ta’ politika differenti u l-impatt tagħhom fuq il-partijiet interessati huma diskussi fit-tul fil-valuazzjoni tal-impatt li hija disponibbli fuq is-sit elettroniku li ġej: http://ec.europa.eu/internal_market/auditing/index_en.htm. 4. ELEMENTI ĠURIDIĊI TAL-PROPOSTA 4.1. Bażi ġuridika Id-Direttiva emendatorja għandha l-istess bażi ġuridika bħad-Direttiva tal-Awditjar Statutorju. Il-proposta hija bbażata fuq l-Artikolu 50 tat-Trattat dwar il-funzjonament tal-UE, li jeħtieġ l-adozzjoni ta’ Direttiva għal suġġetti relatati mal-istabiliment (eż. dawk li jittrattaw il-kwalifiki professjonali). Id-Direttiva emendata hija relevanti għaż-ŻEE. Id-Direttiva emendata l-ġdida sejra tikkoeżisti ma’ Regolament dwar rekwiżiti speċifiċi li jikkonċernaw l-awditjar statutorju ta’ entitajiet ta’ interess pubbliku. 4.2. Il-prinċipju tas-sussidjarjetà u tal-proporzjonalità Skont il-prinċipji tas-sussidjarjetà u l-proporzjonalità kif stabiliti fl-Artikolu 5 tat-TUE, l-għanijiet tal-proposta ma jistgħux jinkisbu b’mod suffiċjenti mill-Istati Membri u għaldaqstant, jistgħu jinkisbu aħjar fil-livell tal-Unjoni. B’mod partikolari, il-faċilitar tal-mobilità transfruntiera tal-awdituri statutorji u tad-ditti tal-awditjar madwar l-Unjoni ma tistax tinkiseb mingħajr intervent fil-livell tal-Unjoni. Għaldaqstant, il-proposta tal-Kummissjoni tirrispetta l-prinċipju ta’ sussidjarjetà, minħabba li għandha l-għan li tegħleb ix-xkiel għall-iżvilupp ta’ suq uniku għas-servizzi ta’ awditjar statutorju u dawk identifikati matul il-konsultazzjoni miftuħa mal-partijiet interessati. Barra minn hekk, id-Direttiva emendata tħalli fid-diskrezzjoni tal-Istati Membri dwar kif jadattaw l-istandards tal-awditjar għad-daqs tal-entità awditjata u dan għandu jirriżulta f’servizzi tal-awditjar aħjar għall-SMEs konċernati. Barra minn hekk, il-proposta tirrispetta l-prinċipju tal-proporzjonalità għax is-soluzzjonijiet kollha ġew abbozzati fil-kuntest tal-kosteffiċenza. Il-proposta ma tmurx lil hinn minn dak li huwa neċessarju sabiex tikseb l-għanijiet fil-mira. 4.3. Spjegazzjoni dettaljata tal-proposta Il-modifiki ewlenin għad-Direttiva tal-Awditjar Statutorju huma: 1) Artikolazzjoni bejn id-Direttiva tal-Awditjar Statutorju u strument ġuridiku addizzjonali dwar rekwiżiti speċifiċi għall-awditjar statutorju tal-PIEs (Artikolu 1) Il-Kummissjoni tipproponi li d-Direttiva emendata tal-Awditjar Statutorju tikkoeżisti mar-Regolament dwar ir-rekwiżiti speċifiċi dwar l-awditjar statutorju tar-rapporti finanzjarji annwali u r-rapporti finanzjarji konsolidati ta’ entitajiet ta’ interess pubbliku. Għalhekk, hija meħtieġa artikolazzjoni ċara bejn iż-żewġ testi legali. Id-dispożizzjonijiet attwali fid-Direttiva tal-Awditjar Statutorju li huma relatati biss mal-prestazzjoni ta’ awditjar statutorju dwar ir-rapporti finanzjarji annwali u konsolidati tal-entitajiet ta’ interess pubbliku jkunu integrati u, kif xieraq, emendati fil-Proposta ta’ Regolament dwar rekwiżiti speċifiċi dwar il-awditi statutorji tar-rapporti finanzjarji annwali u r-rapporti finanzjarji konsolidati tal-PIEs. Konsegwentament, l-Artikoli 39 sa 44 u l-Artikolu 22(2) in fine għandhom jitneħħew. Barra minn hekk, l-Artikolu 1 jittratta l-applikabilità tad-Direttiva emendata għall-awditjar statutorju tal-PIEs. L-Artikoli 3 sa 20 (dwar l-aċċess tal-awdituri għas-suq) japplikaw għall-awdituri statutorji u d-ditti tal-awditjar, irrelevanti mit-tip ta’ entità awditjata. Madankollu, għall-bqija tal-Artikoli tad-Direttiva, is-sitwazzjoni hija differenti: l-Artikolu 22 dwar l-indipendenza u l-oġġettività, l-Artikolu 25 dwar it-tariffi tal-awditjar, l-Artikolu 27 u l-Artikolu 28 dwar ir-rapportar tal-awditjar, kif ukoll l-Artikoli 29 sa 31 dwar l-aċċertament tal-kwalità, l-investigazzjonijiet u l-penali ma jkunux japplikaw għall-awditjar statutorju tal-PIEs. Dwar dawn il-kwistjonijiet, fir-Regolament jiġu stabiliti regoli aktar dettaljati. L-Artikoli 32 sa 36 rigward is-superviżjoni jkunu japplikaw biss għall-awditjar statutorju tal-PIEs fir-rigward tas-superviżjoni tal-konformità mal-Artikoli 3 sa 20. Finalment, Artikoli oħra japplikaw għall-awditi tal-PIEs u jitwettqu mir-Regolament dwar ir-rekwiżiti speċifiċi (l-Artikoli 21, 23, 24, 26, 37 u 38). 2) Definizzjoni ta’ “awditu statutorju” sabiex tiġi kkunsidrata d-direttiva l-ġdida dwar il-kontabilità (l-Artikolu 2) Il-Kummissjoni tipproponi wkoll bidla fid-definizzjoni ta’ “verifika statutorja” [awditu statutorju]. L-ewwel nett, l-awditu statutorju se jkompli jkopri s-sitwazzjonijiet fejn testi legali differenti tal-Unjoni jimponu obbligu fuq xi impriżi sabiex jiġu awditjati r-rapporti tagħhom, skont il-forma ġuridika tagħhom jew l-attività tagħhom. Sabiex tkun garantita l-unità tal-awditu, id-definizzjoni ta’ “awditu statutorju” għandha tkopri wkoll sitwazzjonijiet fejn l-Istati Membri jiddeċiedu li jimponu obbligu fuq impriżi żgħar sabiex jiġu awditjati r-rapporti finanzjarji tagħhom.[8] Finalment, fejn impriża żgħira tiddeċiedi b’mod volontarju li jiġu awditjati r-rapporti finanzjarji tagħha, anki awditu bħal dan għandu jitqies awditu statutorju. 3) Modifika tar-regoli dwar is-sjieda (l-Artikolu 3 u l-Artikolu 22 (2)) Bidla oħra fid-Direttiva tal-Awditjar Statutorju tikkonċerna l-liberalizzazzjoni tar-regoli dwar is-sjieda tad-ditti tal-awditjar. Attwalment, id-Direttiva tal-Awditjar Statutorju teħtieġ li l-parti l-kbira tad-drittijiet tal-vot f’ditta tal-awditjar tkun ta’ professjonisti tal-kontabilità liċenzjati. Dan ir-rekwiżit ma għadux stipulat aktar fl-emenda proposta u l-Istati Membri ma jistgħux jobbligaw li minimu tal-kapital jew tad-drittijiet tal-vot f’ditta tal-awditjar ikun ta’ awdituri statutorji jew ta’ ditti tal-awditjar. Madankollu, l-Artikolu 3(4) l-ġdid iżomm ir-rekwiżit eżistenti li l-parti l-kbira tal-membri tal-korp maniġerjali jew amministrattiv tad-ditta tal-awditjar jkunu ditti tal-awditjar jew awdituri statutorji. Il-permess li jkun hemm sjieda usa’ għandu jiffaċilita l-aċċess tad-ditti tal-awditjar għal kapital li jista’ jirriżulta f’żieda fin-numru ta’ fornituri tal-awditjar u jista’ jinkoraġġixxi parteċipanti ġodda fis-suq, anki permezz ta’ espansjoni tal-ġbir ta’ kapital fi swieq pubbliċi. 4) Passaport għad-ditti tal-awditjar (l-Artikoli 3b, l-Artikolu 15 u 17) Il-proposta għal Direttiva emendata tkun tippermetti lid-ditti tal-awditjar sabiex jipprovdu awditi statutorji fi Stati Membri għajr fl-Istat Membru li fih ġew approvati, jekk is-sieħeb ewlieni tal-awditjar li jmexxi l-awditu jkun approvat bħala awditur fl-Istati Membri konċernat. Konsegwentement, jonqos il-piż li jġibu magħhom għadd ta’ proċeduri ta’ approvazzjoni u fl-istess ħin, dan jippermetti li jidħlu ditti tal-awditjar li huma verament pan-Ewropej. Dan ir-rikonoxximent awtomatiku tad-ditti ma jirriżultax fi tnaqqis tal-kwalità superviżorja minħabba li s-superviżuri se jkomplu jeħtieġu jissorveljaw il-ħidma tal-awditjar imwettqa fl-Istat Membru rispettiv tagħhom. Madankollu, ladarba tinkiseb l-approvazzjoni fl-Istat Membru domiċiljari, l-Istat Membru ospitanti jista’ jitlob xi forma ta’ reġistrazzjoni tad-ditti tal-awditjar minn Stati Membri oħra. Din ir-reġistrazzjoni għandha titwettaq skont l-Artikoli 15 u 17, li jikkonċernaw ukoll ir-reġistrazzjoni ta’ kwalunkwe ditta lokali tal-awditjar. 5) Passaport għall-awdituri statutorji (l-Artikolu 3a) u “trattib” tal-kundizzjonijiet għall-approvazzjoni ta’ awditur statutorju fi Stat Membru differenti (l-Artikolu 14) Il-modifiki proposti rigward l-approvazzjoni ta’ awdituri statutorji minn Stati Membri oħra huma allinjati mad-dispożizzjonijiet tad-Direttiva 2005/36 dwar ir-rikonoxximent tal-kwalifiki professjonali (id-Direttiva tal-Kwalifiki Professjonali)[9]. L-Artikolu 3a jkun jippermetti lill-awdituri statutorji sabiex jipprovdu servizzi transfruntieri ta’ verifika statutorja fuq bażi temporanja jew okkażjonali. Il-kundizzjonijiet tal-Artikoli 5 sa 9 tad-Direttiva tal-Kwalifiki Professjonali jkunu japplikaw, b’mod partikolari l-obbligu li l-awtorità kompetenti relevanti tiġi informata bl-intenzjoni ta’ forniment tas-servizzi inkwistjoni. L-Artikolu 14 emendat jipprovdi lil Stat Membru bil-possibilità li joffri lil awditur statutorju li huwa approvat fi Stat Membru ieħor l-għażla bejn perjodu ta’ adattament u test tal-apititudni, jekk awditur bħal dan ikun jixtieq jiftaħ stabiliment permanenti f’dak l-Istat Membru. Rigward ir-rekwiżiti tat-test tal-aptitudni, ma hemm l-ebda modifika sostanzjali mill-abbozz preċedenti tal-Artikolu 14. It-test għandu jkollu l-iskop ta’ valutazzjoni tal-għarfien tal-awditur statutorju dwar il-liġijiet u r-regolamenti ta’ dak l-Istat Membru li huma relevanti għat-twettiq tal-awditjar statutorju. Matul il-perjodu ta’ adattament, li għandu jiġi offrut lill-applikant bħala alternattiva għat-test tal-aptitudni, l-awditur statutorju jkun jitħalla jwettaq awditjar statutorju fl-Istat Membru, barra dak li fih huwa jew hija jkun/tkun approvat/a, taħt is-superviżjoni ta’ awditur lokali. It-tul tal-perjodu ta’ adattament huwa ta’ tliet snin. Rigward is-superviżjoni tal-awdituri statutorji minn Stati Membri oħra, l-awtorità pubblika li tkun responsabbli mill-istatus tal-awditur statutorju u mill-valutazzjoni tat-taħriġ miksub matul il-perjodu ta’ adattament tkun l-awtorità kompetenti tal-Istat Membru ospitanti, minħabba li hija l-aktar waħda adatta biex tagħmel dan. 6) Rekwiżiti għall-awtoritajiet kompetenti sabiex jikkooperaw rigward ir-rekwiżiti edukattivi u t-test tal-aptitudni (l-Artikolu 6 u l-Artikolu 14) Sabiex tkun żgurata konverġenza akbar tal-kwalifiki edukattivi tal-awdituri fil-livell tal-Unjoni, l-awtoritajiet nazzjonali kompetenti inkarigati mis-sorveljanza pubblika tal-awdituri statutorji jridu jikkooperaw. Il-kooperazzjoni fil-livell tal-Unjoni hija meħtieġa wkoll sabiex jiġu armonizzati r-rekwiżiti tat-test tal-aptitudni għall-awdituri statutorji sabiex dan ikun aktar prevedibbli u jsir aktar trasparenti. 7) Standards tal-awditjar u r-rapportar tal-awditjar (l-Artikolu 26) Sabiex titjieb il-kwalità tal-awditi statutorji mwettqa fl-Unjoni, il-proposta tobbliga lill-Istati Membri sabiex jiżguraw li l-awdituri statutorji u d-ditti tal-awditjar iwettqu awditi skont l-istandards internazzjonali tal-awditjar. Minħabba li l-Proposta għal Regolament dwar rekwiżiti speċifiċi dwar l-awditjar statutorju ta’ entitajiet ta’ interess pubbliku tinvolvi dispożizzjonijiet dettaljati fuq ir-rapport tal-awditjar, jitħassar l-Artikolu 28(2). 8) Regoli ġodda rigward l-awtoritajiet kompetenti (l-Artikoli 32 u 32a) Attwalment, id-Direttiva tal-Awditjar Statutorju tobbliga lill-Istati Membri sabiex jorganizzaw sistema ta’ sorveljanza pubblika għall-awdituri statutorji u d-ditti tal-awditjar. Fil-prattika, din tippermetti lill-korpi professjonali sabiex ikunu responsabbli, fost l-oħrajn, mill-approvazzjoni u r-reġistrazzjoni tal-awdituri statutorji u tad-ditti tal-awditjar u tal-miżuri esterni tagħhom relatati mal-garanzija tal-kwalità, mal-investigazzjonijiet u dawk dixxiplinarji. L-emenda l-ġdida tiddikjara li l-awtorità kompetenti responsabbli mis-sorveljanza pubblika se tkun awtorità pubblika li se tkun responsabbli wkoll mill-approvazzjoni (l-Artikolu 3 u l-Artikolu 32), mir-reġistrazzjoni (l-Artikolu 15) u mill-garanzija tal-kwalità (l-Artikolu 29). Sabiex ikun żgurat li l-awtoritajiet pubbliċi għas-sorveljanza tal-awdituri jeżerċitaw il-funzjonijiet tagħhom b’mod indipendenti u effikaċi, irid ikollhom ukoll is-setgħat u r-riżorsi xierqa sabiex iwettqu investigazzjonijiet u sabiex ikollhom aċċess għad-dokumenti relevanti tal-awdituri statutorji jew tad-ditti tal-awditjar (l-Artikolu 32(5)). Filwaqt li ma għadx għandu jkun possibbli li korp professjonali jkun responsabbli mill-kompiti enumerati fl-Artikolu 32, l-awtoritajiet kompetenti responsabbli mis-sorveljanza pubblika jistgħu jiddelegaw uħud mill-kompiti tagħhom lil awtoritajiet jew korpi oħra fir-rigward tal-approvazzjoni u r-reġistrazzjoni tal-awdituri statutorji u tad-ditti tal-awditjar (Artikolu 32a). Delega bħal din trid tkun soġġetta għal diversi kundizzjonijiet u l-korp li għandu r-responsabilità finali huwa l-awtorità kompetenti kif imsemmi fl-ewwel paragrafu tal-Artikolu 32. L-Istati Membri għandhom jinfurmaw lil xulxin bid-delegi mogħtija. 9) Projbizzjoni ta’ klawsoli kuntrattwali li jinfluwenzaw il-ħatra ta’ awdituri statutorji jew ta’ ditti tal-awditjar (l-Artikolu 37(3)) Fil-kuntest tal-ħatra tal-awdituri statutorji u tad-ditti tal-awditjar, l-Artikolu 37 jipprojbixxi l-klawsoli skont liema il-parti terza tissuġġerixxi, tirrakkomanda jew teħtieġ lill-entità awditjata sabiex taħtar awditur statutorju speċifiku jew ditta tal-awditjar speċifika. 10) Regoli speċjali għall-awditjar statutorju ta’ impriżi żgħar u medji (l-Artikoli 43a u 43b) Wara l-proposta riċenti tal-Kummissjoni, l-impriżi ż-żgħar mhux se jibqgħu jkunu obbligati mid-dritt tal-UE jkollhom ir-rapporti finanzjarji tagħhom awditjati[10], minkejja li l-Istati Membri jistgħu jibqgħu jeħtieġu dan. Madanakollu, ir-rekwiżit se jibqa’ japplika għal impriżi medji. Meta impriżi medji jiġu awditjati skont id-dritt tal-UE, id-Direttiva emendata tobbliga lill-Istati Membri sabiex jiżguraw li l-mod li bih jiġu applikati l-istandards tal-awditjar ikunu adatti għad-dimensjoni u l-iskala ta’ dawk l-impriżi. Barra minn hekk, impriżi żgħar li l-kontijiet tagħhom jiġu awditjati jew minħabba li jkun meħtieġ mid-dritt nazzjonali jew fuq bażi volontarja, għandhom jibbenefikaw ukoll minn din l-applikazzjoni proporzjonata tal-istandards. Dan il-kalibrar tal-awditjar għad-daqs tal-entità awditjata għandu jirriżulta f’servizzi tal-awditjar aħjar għall-impriżi żgħar u medji konċernati u possibilment b'inqas spejjeż. Il-miżura proposta ma tiddefinixxix fid-dettall kif trid issir l-applikazzjoni proporzjonata tal-istandards; l-applikazzjoni tal-prinċipju tas-sussidjarjetà, din titħalla għad-diskrezzjoni tal-Istati Membri. Huwa importanti li jiġi enfasizzat, li fejn impriża żgħira jew medja tkun PIE, ikunu japplikaw id-dispożizzjonijiet li jinstabu fl-abbozz tar-Regolament dwar ir-rekwiżiti speċifiċi dwar l-awditjar statutorju ta’ entitajiet ta’ interess pubbliku. 11) Regoli speċjali rigward is-setgħat iddelegati u ta’ implimentazzjoni, wara d-dħul fis-seħħ tat-Trattat ta’ Lisbona (l-Artikolu 48a; 48b; 48c) L-Artikoli 8(3), 22(4), 29(2), 36(7), 45(6), 46(2), 47(3) u 47(5) (l-atti delegati u ta’ implimentazzjoni) jallinjaw il-proċeduri tal-kumitat għall-Artikoli 290 u 291 tat-TFUE li jistabilixxu l-qafas il-ġdid għas-setgħat ta’ implimentazzjoni tal-Kummissjoni. Fir-rigward tas-setgħat tal-Kummissjoni sabiex tadotta atti ta’ implimentazjoni skont l-Artikolu 291 tat-TFUE, setgħat bħal dawn huma rregolati mir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni.[11] L-allinjament isir fuq il-bażi ta’ każ każ sabiex tkun tista’ ssir reviżjoni tas-setgħat mogħtija lill-Kummissjoni mil-leġiżlaturi. Għaldaqstant, is-setgħat ta’ implimentazzjoni tal-Kummissjoni huma reveduti sabiex ċerti elementi tad-Direttiva jkunu jistgħu jiġu speċifikati, aġġornati u sabiex il-Kummissjoni tkun tista’ tieħu provvedimenti sabiex tiffaċilita l-kooperazzjoni, fuq naħa bejn l-awditur u l-awtoritajiet kompetenti tal-Istati Membri, u, fuq in-naħa l-oħra, bejn dawn tal-aħħar u dawk ta’ pajjiżi terzi f’diversi oqsma koperti mid-Direttiva. L-Artikoli 48a, 48b u 48ċ il-ġodda jispeċifikaw il-mod li bih il-Kummissjoni għandha teżerċita s-setgħat delegati, il-każijiet li fihom id-delega tista’ titneħħa mil-leġiżlaturi u fil-każijiet li fihom il-Parlament Ewropew jew il-Kunsill jistgħu joġġezzjonaw għal att delegat. 5. IMPLIKAZZJONI BAĠITARJA Il-proposta tal-Kummissjoni ma għandha l-ebda impatt dirett jew indirett fuq il-baġit tal-Unjoni Ewropea. 2011/0389 (COD) Proposta għal DIRETTIVA UE TAL-PARLAMENT EWROPEW U TAL-KUNSILL li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati (Test b'rilevanza għaż–ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 50 tiegħu, Wara li kkunsidraw il-proposta mill-Kummissjoni Ewropea, Wara t-trasmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[12], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva 2006/43/KE tal-Parlament Ewropew u tal-Kunsill tas-17 ta’ Mejju 2006 dwar il-verifiki statutorji [awditjar statutorju] tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE tistabilixxi l-kundizzjonijiet għall-approvazzjoni u r-reġistrazzjoni tal-persuni li jwettqu awditjar statutorju, ir-regoli dwar l-indipendenza, l-oġġettività u l-etika professjonali li japplikaw għalihom, kif ukoll il-qafas għas-superviżjoni pubblika tagħhom. Madankollu, jeħtieġ li dawk ir-regoli jiġu armonizzati ulterjorment fil-livell tal-Unjoni sabiex ikun jista’ jkun hemm aktar trasparenza u previdibilità tar-rekwiżiti li japplikaw għal tali persuni u sabiex titjieb l-indipendenza u l-oġġettività fit-twettiq tal-kompiti tagħhom. Barra minn hekk, sabiex tissaħħaħ il-protezzjoni tal-investituri huwa importanti li tissaħħaħ is-sorveljanza pubblika tal-awdituri statutorji u tad-ditti tal-awditjar billi titjieb l-indipendenza tal-awtoritajiet ta’ sorveljanza pubblika tal-Unjoni u billi dawn jiġu fdati b’setgħat adegwati. (2) Minħabba r-rilevanza pubblika sinifikanti tal-entitajiet ta’ interess pubbliku, li tirriżulta mill-iskala u d-dimensjoni tan-negozju tagħhom jew min-natura tan-negozju tagħhom, trid tissaħħaħ il-kredibilità tar-rapporti finanzjarji awditjati tal-entitajiet ta’ interess pubbliku. Għaldaqstant, id-dispożizzjonijiet speċjali għall-awditi statutorji ta’ entitajiet ta’ interess pubbliku stabiliti fid-Direttiva 2006/43/KE ġew żviluppati ulterjorment fir-Regolament (UE) Nru [XXX] ta’ [XXX] dwar rekwiżiti speċifiċi għall-awditjar ta’ entitajiet ta’ interess pubbliku. Konsegwentement, id-dispożizzjonijiet dwar il-awditi statutorji ta’ entitajiet ta’ interess pubbliku tad-Direttiva 2006/43/KE għandhom jitneħħew minn dik id-Direttiva u l-awditi statutorji ta’ entitajiet ta’ interess pubbliku għandhom jiġu regolati mir-Regolament (UE) Nru [XXX] ta’ [XXX]. (3) Sabiex id-ditti tal-awditjar ikunu jistgħu jikbru, l-Istati Membri għandhom iħalluhom li jkollhom aċċess għal kapital estern. Għaldaqstant, l-Istati Membri ma għandhomx jibqgħu jeħtieġu li ammont minimu ta’ kapital jew ta’ drittijiet tal-vot f’ditta tal-awditjar ikun tal-awdituri statutorji jew tad-ditti tal-awditjar, jekk il-parti l-kbira tal-membri tal-korp amministrattiv huma ditti tal-awditjar approvati fi kwalunkwe Stat Membru jew awdituri statutorji b’reputazzjoni tajba. (4) Skont it-Trattat, is-suq intern jinvolvi żona mingħajr fruntieri interni li fih huma żgurati il-moviment liberu tal-oġġetti u s-servizzi u l-libertà tal-istabiliment. Huwa neċessarju li l-awdituri statutorji u d-ditti tal-awditjar jitħallew jiżviluppaw l-attivitajiet ta’ servizzi tal-awditjar statutorju fi ħdan l-Unjoni billi tingħatalhom il-possibilità li jipprovdu tali servizzi fi Stat Membru li mhuwiex dak li fih ġew approvati. Il-fatt li l-awdituri statutorji u d-ditti tal-awditjar jitħallew jipprovdu awditjar statutorju bit-titli professjonali tal-pajjiż domiċiljari tagħhom fi Stat Membru ospitanti, dan jindirizza, b’mod partikolari, il-ħtiġijiet tal-gruppi ta’ impriżi li, minħabba l-flussi ta’ negozju li qed jiżdiedu mis-suq intern, jistabilixxu dikjarazzjonijiet finanzjarji f’diversi Stati Membri u jridu jiġu awditjati skont id-dritt tal-Unjoni. L-eliminazzjoni ta’ ostakli għall-iżvilupp tas-servizzi tal-awditjar statutorju bejn l-Istati Membri tikkontribwixxi għall-integrazzjoni tas-suq tal-awditjar tal-Unjoni. (5) L-awditjar statutorju jeħtieġ għarfien adegwat tas-suġġetti bħal-liġi tal-kumpaniji, il-liġi fiskali u l-liġi soċjali li jistgħu jvarjaw minn Stat Membru għal ieħor. Għaldaqstant, sabiex tiġi żgurata l-kwalità tas-servizzi tal-awditjar statutorju pprovduti fit-territorju tiegħu, għandu jkun possibbli għal Stat Membru li jimponi miżura ta’ kumpens fejn awditur statutorju approvat fi Stat Membru ieħor jixtieq ikun approvat ukoll fit-territorju ta’ dak l-Istat Membru sabiex iniedi stabiliment peramanenti. Miżura bħal din għandha tqis l-esperjenza professjonali tal-awditur statutorju. Ma għandhiex twassal għal piż sproporzjonat fuq l-awditur statutorju konċernat u lanqas ma għandha xxekkel jew trendi inqas attraenti l-għoti ta’ servizzi tal-awditjar statutorju. L-awditur statutorju konċernat għandu jkun jista’ jagħżel bejn test tal-aptitudni u perjodu ta’ adattament kif inhu ddefinit fid-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-rikonoxximent ta' kwalifiki professjonali[13]. Fi tmiem il-perjodu ta’ adattament, l-awditur statutorju għandu jkun jista’ jintegra fil-professjoni fl-Istat Membru ospitanti wara l-valutazzjoni li huwa jipposjedi esperjenza professjonali f’dak l-Istat Membru. (6) Sabiex tiżdied l-indipendenza tal-awdituri statutorji u tad-ditti tal-awditjar mill-entità awditjata meta jitwettqu awditi statutorji, kwalunkwe persuna jew entità li jkollha d-drittijiet f’ditta tal-awditjar għandha tkun indipendenti mill-entità awditjata u ma għandhiex tkun involuta fil-proċess ta’ teħid tad-deċiżjonijiet tal-entità awditjata. (7) Huwa importanti li tiġi żgurata kwalità għolja tal-awditi statutorji fi ħdan l-Unjoni. Għaldaqstant, l-awditi statutorji kollha għandhom jitwettqu fuq il-bażi tal-istandards internazzjonali tal-awditjar li huma parti mill-Proġett ta’ Kjarifika maħruġ mill-Federazzjoni Internazzjonali tal-Kontabilisti (IFAC – International Federation of Accountants) fl-2009 sa fejn jgħoddu għall-awditjar statutorju. L-Istati Membri għandhom jitħallew jimponu proċeduri jew rekwiżiti nazzjonali addizzjonali ta’ awditjar biss jekk dawn jirriżultaw minn rekwiżiti ġuridiċi nazzjonali speċifiċi relatati mal-ambitu tal-awditjar statutorju tar-rapporti finanzjarji annwali jew konsolidati, jiġifieri dawk ir-rekwiżiti ma ġewx koperti ml-istandards internazzjonali tal-awditjar adottati, u biss jekk dawn iżidu l-kredibilità u l-kwalità tar-rapporti finanzjarji annwali u r-rapporti finanzjarji konsolidati u jwasslu għall-ġid komuni tal-Unjoni. Il-Kummissjoni għandha tkompli tkun involuta fil-monitoraġġ tal-kontenut u tal-proċess ta’ adozzjoni tal-istandards internazzjonali tal-awditjar mill-IFAC. (8) Sabiex titjieb il-kredibilità u t-trasparenza tal-eżami tal-kwalità mwettqa fl-Unjoni, is-sistemi ta’ garanzija tal-kwalità tal-Istati Membri għandhom jiġu rregolati mill-awtoritajiet kompetenti maħtura mill-Istati Membri sabiex jiżguraw is-sorveljanza pubblika tal-awdituri statutorji u tad-ditti tal-awditjar. L-eżami tal-garanzija tal-kwalità għandhom l-għan li jipprevjenu jew jindirizzaw dgħufijiet potenzjali fil-mod kif jitwettqu l-awditi statutorji. Sabiex ikun żgurat li l-valutazzjonijiet tal-garanzija tal-kwalità jilħqu l-ambitu tagħhom, meta jwettqu l-valutazzjonijiet, l-awtoritajiet kompetenti għandhom iqisu l-iskala u d-dimensjoni tal-attività tal-awdituri statutorji u tad-ditti tal-awditjar. (9) Is-sorveljanza pubblika tal-awdituri statutorji u tad-ditti tal-awditjar tinvolvi l-approvazzjoni, ir-reġistrazzjoni tal-awdituri statutorji u tad-ditti tal-awditjar, l-adozzjoni tal-istandards dwar l-etika professjonali u l-kontroll intern tal-kwalità tad-ditti tal-awditjar, l-edukazzjoni kontinwata, kif ukoll is-sistemi ta’ garanzija tal-kwalità, l-investigazzjoni, u l-penali għall-awdituri statutorji u għad-ditti tal-awditjar. Sabiex tiżdied it-trasparenza tas-superviżjoni tal-awdituri u sabiex ikun jista’ jkun hemm aktar responsabilità pubblika, kull Stat Membru għandu jaħtar awtorità waħda inkarigata mis-sorveljanza pubblika tal-awdituri statutorji u tad-ditti tal-awditjar. L-indipendenza ta’ awtoritajiet ta’ sorveljanza pubblika bħal dawn mill-professjoni tal-awditjar hija prerekwiżit ewlieni għall-integrità, l-effiċjenza u l-funzjonament korrett tas-sorveljanza pubblika tal-awdituri statutorji u tad-ditti tal-awditjar. Għaldaqstant, l-awtoritajiet ta’ sorveljanza pubblika għandhom jiġu regolati minn dawk li ma jipprattikawx il-professjoni u l-Istati Membri għandhom jistabilixxu proċeduri indipendenti u trasparenti għall-għażla ta’ dawk li ma jipprattikawx il-professjoni. (10) Sabiex ikun żgurat li l-awtoritajiet ta’ sorveljanza pubblika jwettqu l-kompiti tagħhom effikaċement, għandu jkollhom biżżejjed setgħat sabiex jagħmlu dan. B’mod partikolari, l-Istati Membri għandhom jiżguraw li l-awtoritajiet ta’ sorveljanza pubblika għandhom is-setgħa li jvaraw u jwettqu investigazzjonijiet, u li għandhom aċċess għal kwalunkwe dokument fil-pussess tal-awdituri statutorji jew tad-ditti tal-awditjar li jkun relevanti għat-twettiq tal-kompiti tagħhom. Barra minn hekk, l-awtoritajiet ta’ sorveljanza pubblika għandu jkollhom biżżejjed riżorsi umani u finanzjarji sabiex iwettqu l-kompiti tagħhom. (11) Superviżjoni adegwata tal-awdituri statutorji u tad-ditti tal-awditjar li għandhom attivitajiet transfruntieri jew li jkunu parti min-netwerks teħtieġ li l-awtoritajiet ta’ sorveljanza pubblika tal-Istati Membri jiskambjaw informazzjoni. Sabiex tkun imħarsa l-kunfidenzjalità tal-informazzjoni li konsegwentement tista’ tiġi skambjata, l-Istati Membri għandhom jissoġġettaw għall-obbligu ta’ segretezza professjonali mhux biss lill-impjegati tal-awtoritajiet ta’ sorveljanza pubblika, iżda anki lill-persuni kollha li ġew iddelegati lilhom kompiti mill-awtoritajiet ta’ sorveljanza pubblika. L-awtoritajiet kompetenti għandu jkollhom il-possibilità li jiddelegaw kompiti lil awtoritajiet jew korpi oħra biss fir-rigward tal-approvazzjoni u r-reġistrazzjoni tal-awdituri statutorji. Delega bħal din għandha tkun soġġetta għal diversi kundizzjonijiet u l-awtorità kompetenti għandha tassumi r-responsabilità finali għaliha. (12) L-“Att dwar in-Negozji ż-Żgħar”[14] adottat f’Ġunju 2008 u rivedut fi Frar 2011[15] jirrikonoxxi r-rwol ċentrali tal-impriżi żgħar u medji fl-ekonomija tal-Unjoni u għandu l-għan li jtejjeb l-approċċ kumplessiv għall-intraprenditorija u li jistabilixxi l-prinċipju ta’ “Aħseb l-Ewwel fiż-Żgħir” fit-tfassil tal-politiki. L-Istrateġija Ewropa 2020[16] adottata f’Marzu 2010 titlob ukoll għal titjib fl-ambjent tan-negozju, b’mod partikolari għall-impriżi żgħar u medji, anki permezz ta’ tnaqqis fil-kost tat-transazzjonijiet sabiex isir in-negozju fl-Unjoni. L-Artikolu [34] tad-Direttiva [XXX] tal-Parlament Ewropew u tal-Kunsill ta’ [XXX] dwar ir-rapporti finanzjarji annwali, ir-rapporti finanzjarji konsolidati u rapporti relatati ta’ ċerti tipi ta’ impriżi ma jobbligax li jiġu awditjati r-rapporti finanzjarji tal-impriżi ż-żgħar. (13) Il-piżjijiet fuq impriżi żgħar u medji fi ħdan l-Unjoni b’rabta mal-awditjar tar-rapporti finanzjarji tagħhom għandhom jiġu reveduti għall-minimu meħtieġ mingħajr ma tiġi kompromesa l-protezzjoni tal-investituri. L-Istati Membri għandhom jiżguraw li l-applikazzjoni tal-istandards tal-awditjar li skonthom jitwettaq l-awditjar statutorju tar-rapporti finanzjarji ta’ dawn l-impriżi tkun proporzjonata għall-iskala tal-impriżi żgħar u medji. (14) Xi Stati Membri issostitwixxew l-awditjar statutorju ta’ impriżi żgħar b’eżami limitat tar-rapporti finanzjarji tagħhom. Ikun xieraq li dawn l-Istati Membri jitħallew iżommu din il-prattika minflok ma jipprovdu għal applikazzjoni proporzjonata tal-istandards tal-awditjar għall-impriżi ż-żgħar. (15) Sabiex jiġu ppreżervati d-drittijiet tal-partijiet konċernati meta l-awtoritajiet kompetenti tal-Istati Membri jikkooperaw mal-awtoritajiet kompetenti tal-pajjiżi terzi dwar l-iskambju ta’ dokumentazzjoni tal-awditjar jew dokumenti relevanti oħra għall-valutazzjoni tal-kwalità tal-awditjar imwettaq, l-Istati Membri għandhom jiżguraw li l-arranġamenti ta’ ħidma mdaħħla mill-awtoritajiet kompetenti tagħhom li fuq il-bażi tagħhom iseħħ kwalunkwe skambju ta’ dokumenti bħal dawn jinkludu biżżejjed salvagwardji li jħarsu s-segretezza tan-negozju, l-interessi kummerċjali, inklużi d-drittijiet tal-propjetà intellettwali u industrjali tal-entitajiet awditjati. (16) Il-livell limitu ta’ EUR 50 000 fl-Artikolu 45(1) tad-Direttiva 2006/43/KE kien allinjat fl-Artikolu 3(2)(c) u (d) tad-Direttiva 2003/71/KE tal-Parlament Ewropew u tal-Kunsill tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għan-negozjar u li temenda d-Direttiva 2001/34/KE[17]. Il-limiti stabiliti fid-Direttiva 2003/71/KE żdiedu għal EUR 100 000 bl-Artikolu 1(3) tad-Direttiva 2010/73/UE tal-Parlament Ewropew u tal-Kunsill[18]. Għal dik ir-raġuni, għandhom isiru l-aġġustamenti korrispondenti għal-limitu stabilit fl-Artikolu 45(1) tad-Direttiva 2006/43/KE. (17) Sabiex jingħata effett sħiħ lill-qafas il-ġdid stipulat fit-Trattat dwar il-Funzjonament tal-Unjoni Ewropea, huwa neċessarju li jiġu addattati u sostitwiti s-setgħat ta’ implimentazzjoni mfassla taħt l-Artikolu 202 tat-Trattat li jistabilixxi l-Komunità Ewropea bid-dispożizzjonijiet xierqa skont l-Artikoli 290 u 291 tat-Trattat dwar il-Funzjonament tal-Unjoni Ewropea. (18) L-allinjament tal-proċeduri għall-adozzjoni tal-atti delegati u ta’ implimentazzjoni mill-Kummissjoni mat-Trattat dwar il-Funzjonament tal-Unjoni Ewropea u, b’mod partikolari, mal-Artikoli 290 u 291 tiegħu, għandu jintuża fuq bażi ta’ każ każ. Is-setgħa ta’ adozzjoni ta’ atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni sabiex jitqiesu l-iżviluppi fl-awditjar u fil-professjoni tal-awditjar u sabiex tiġi ffaċilitata s-superviżjoni tal-awdituri statutorji u tad-ditti tal-awditjar. B’mod partikolari, l-użu tal-atti delegati huwa meħtieġ sabiex jiġu speċifikati r-rekwiżiti rigward l-approvazzjoni tal-persuni fiżiċi bħala awdituri statutorji u l-prinċipji ta’ indipendenza u oġġettività li l-awdituri statutorji u d-ditti tal-awditjar iridu jikkonformaw magħhom, u sabiex tiġi emendata d-definizzjoni tal-istandards internazzjonali tal-awditjar. Fil-qasam tas-superviżjoni tal-awdituri, l-użu tal-atti delegati huwa meħtieġ sabiex jiġu żviluppati l-proċeduri għall-iskambju tal-informazzjoni bejn l-awtoritajiet kompetenti tal-Istati Membri, il-modalitajiet li fihom għandhom jitwettqu l-investigazzjonijiet transfruntieri u l-modalitajiet ta’ kooperazzjoni bejn l-awtoritajiet kompetenti tal-Istati Membri u dawk tal-pajjiżi terzi. Huwa ta’ importanza partikolari li l-Kummissjoni twettaq il-konsultazzjonijiet xierqa matul il-ħidma tagħha ta’ tħejjija, anki f’livell tal-esperti. Il-Kummissjoni, meta tħejji u tfassal atti delegati, għandha tiżgura trażmissjoni simultanja, f'waqtha u xierqa tad-dokumenti relevanti lill-Parlament Ewropew u lill-Kunsill. (19) Sabiex jiġu żgurati kundizzjonijiet uniformi għall-implimentazzjoni tad-dikjarazzjonijiet dwar l-ekwivalenza tar-reġimi ta’ sorveljanza tal-awdituri tal-pajjiż terz jew l-adegwatezza tal-awtoritajiet kompetenti tal-pajjiż terz, sa fejn jikkonċernaw lil pajjiżi terzi individwali jew awtoritajiet kompetenti individwali ta’ pajjiżi terzi, is-setgħat ta’ implimentazzjoni għandhom jingħataw lill-Kummissjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni [19]. (20) Minħabba li l-għan ta’ din id-Direttiva, b’mod partikolari t-tisħiħ tal-protezzjoni tal-investituri fir-rapporti finanzjarji ppubblikati mill-impriżi billi titjieb ulterjorment il-kwalità tal-awditi statutorji mwettqa fi ħdan l-Unjoni, ma jistax jinkiseb b’mod suffiċjenti mill-Istati Membru u jista’ għalhekk, minħabba l-iskala u l-effett tiegħu, jinkiseb aħjar fil-livell tal-Unjoni, l-Unjoni tista’ tadotta miżuri skont il-prinċipju ta’ sussidjarjetà kif stabilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stipulat f’dak l-Artikolu, din id-Direttiva ma tmurx lil hinn minn dak li hu meħtieġ sabiex jintlaħaq dak l-għan. (21) Għaldaqstant, id-Direttiva 2006/43/KE għandha tiġi emendata kif ġej, ADOTTAW DIN ID-DIRETTIVA: Artikolu 1 Emendi Id-Direttiva 2006/43/KE hija emendata kif ġej: 1. L-Artikolu 1 huwa emendat kif ġej: (a) Żdiedu l-paragrafi li ġejjin: ‘L-Artikoli 22, 25 u 27 sa 30 ta’ din id-Direttiva ma għandhomx japplikaw għall-verifika statutorja [awditjar statutorju] ta’ kontijiet annwali u kkonsolidati ta’ entitajiet ta’ interess pubbliku sakemm dan mhuwiex speċifikat fir-Regolament (UE) Nru [xxx]. L-Artikoli 32 sa 36 ta’ din id-Direttiva għandhom japplikaw fir-rigward tal-entitajiet ta’ interess pubbliku sa fejn huma relatati mas-superviżjoni tal-konformità mar-regoli dwar l-approvazzjoni u r-reġistrazzjoni tal-awdituri statutorji u tad-ditti tal-awditjar stabiliti fl-Artikoli 3 sa 20.’. 2. L-Artikolu 2 huwa emendat kif ġej: (a) Il-punt 1 huwa mibdul b’dan li ġej: '1. ‘awditu statutorju’ tfisser awditjar ta’ kontijiet annwali jew kontijijet konsolidati sa fejn dan ikun: (a) meħtieġa mid-dritt tal-Unjoni; (b) meħtieġa mid-dritt nazzjonali fir-rigward tal-impriżi żgħar; (c) volontarjament imwettaq minn impriżi żgħar’; (b) Il-punt 10 huwa mibdul b’dan li ġej: ‘10. ‘awtoritajiet kompetenti’ tfisser l-awtoritajiet maħtura mil-liġi li jkunu inkarigati mir-regolamentazzjoni u/jew mis-sorveljanza tal-awdituri statutorji u tad-ditti tal-awditjar jew ta’ aspetti speċifiċi minnhom; ir-referenza għal ‘awtorità kompetenti’ f’Artikolu speċifiku tfisser referenza għall-awtorità responsabbli mill-funzjonijiet imsemmija f’dak l-Artikolu;’; (c) il-punt 11 huwa revokat; (d) Il-punt 13 huwa sostitwit b’dan li ġej: ‘13. ‘entitajiet ta’ interess pubbliku’ tfisser: (a) entitajiet regolati mid-dritt ta’ Stat Membru li t-titoli trasferibbli tagħhom huma ammessi għan-negozjar f'suq regolat ta’ kwalunkwe Stat Membru fis-sens tal-punt 14 tal-Artikolu 4(1) tad-Direttiva 2004/39/KE; (b) istituzzjonijiet ta’ kreditu kif iddefiniti fil-punt 1 tal-Artikolu 4 tad-Direttiva 2006/48/KE tal-Parlament Ewropew u tal-Kunsill(*); (ċ) impriżi tal-assigurazzjoni fis-sens tal-Artikolu 13 tad-Direttiva 2009/138/KE tal-Parlament Ewropew u tal-Kunsill(**); (d) entitajiet regolati mid-dritt ta’ Stat Membru li jkunu istituzzjonijiet ta’ pagament kif iddefiniti fil-punt 4 tal-Artikolu 4 tad-Direttiva 2007/64/KE tal-Parlament Ewropew u tal-Kunsill(***), sakemm ma jkunx japplika l-Artikolu 15(2) ta’ dik id-Direttiva; (e) entitajiet regolati mid-dritt ta’ Stat Membru li jkunu istituzzjonijiet ta’ flus elettroniċi kif iddefiniti fil-punt 1 tal-Artikolu 2 tad-Direttiva 2009/110/KE tal-Parlament Ewropew u tal-Kunsill(****), sakemm ma jkunx japplika l-Artikolu 15(2) tad-Direttiva 2007/64/KE; (f) ditti tal-investiment kif iddefiniti fil-punt 1 tal-Artikolu 4(1) tad-Direttiva 2004/39/KE; (g) fondi ta’ investiment alternattivi tal-UE kif iddefiniti fl-Artikolu 4(1)(k) tad-Direttiva 2011/61/KE tal-Parlament Ewropew u tal-Kunsill(*****); (h) impriżi ta’ investiment kollettiv f’titoli trasferibbli (UCITS – undertakings for collective investment in transferable securities) kif iddefiniti fl-Artikolu 1(2) tad-Direttiva 2009/65/KE tal-Parlament Ewropew u tal-Kunsill(******); (i) entitajiet regolati mid-dritt ta’ Stat Membru li jkunu depożitorji ċentrali tat-titoli; (j) kontropartijiet ċentrali kif iddefiniti fl-Artikolu 2(1) tar-Regolament X/XXXX tal-Parlament Ewropew u tal-Kunsill(*******)[ara l-proposta għal Regolament dwar derivati OTC, kontropartijiet ċentrali u repożitorji tat-tranżazzjonijiet, COM(2010)484); (*) ĠU L 177, 30.6.2006, p.1. (**) ĠU L 335, 17.12.2009, p. 1. (***) ĠU L 319, 5.12.2007, p.1. (****) ĠU L 267, 10.10.2009, p. 7. (*****) ĠU L 174, 1.7.2011, p.1. (******) ĠU L 302, 17.11.2009, p. 32; (*******) ĠU L ….' (e) Il-punti 17 sa 20 li ġejjin huma miżjudin: ’17. ‘impriżi medji’ tfisser l-impriżi msemmija fl-Artikolu 3(2) tad-Direttiva XX/XX [id-direttiva li tissostitwixxi r-raba’ (4) u s-seba’ (7) direttivi tal-liġi dwar il-kumpaniji]; 18. ‘impriżi żgħar’ tfisser l-impriżi msemmija fl-Artikolu 3(1) tad-Direttiva XX/XX [id-direttiva li tieħu post ir-raba’ (4) u s-seba’ (7)direttivi tal-liġi dwar il-kumpanniji]; 19. ‘Stat Membru domiċiljari’ tfisser Stat Membru li fih awditur statutorju jew ditta tal-awditjar ikunu approvati skont l-Artikolu 3(1); 20. ‘Stat Membru ospitanti’ tfisser Stat Membru li fih awditur statutorju approvat mill-Istat Membru tiegħu jew tagħha j/tipprova j/tikseb approvazzjoni wkoll skont l-Artikolu 14, jew Stat Membru li fih awditur statutorju jew ditta tal-awditjar approvat/a mill-Istat Membru tiegħu jew tagħha jipprovdi awditi statutorji fuq bażi temporanja jew okkażjonali, jew Stat Membru li fih ditta tal-awditjar approvata mill-Istat Membru domiċiljari tagħha tfittex ir-rikonoxximent ta’ tali approvazzjoni skont l-Artikolu 3b.'. 3. L-Artikolu 3 huwa emendat kif ġej: (a) il-paragrafu 2 huwa emendat kif ġej: (i) l-ewwel paragrafu huwa sostitwit b’dan li ġej: ‘Kull Stat Membru għandu jaħtar lill-awtorità kompetenti msemmija fl-Artikolu 32 bħala awtorità responsabbli mill-approvazzjoni ta’ awdituri statutorji u ditti tal-awditjar.’; (ii) it-tieni paragrafu huwa mħassar; (b) il-paragrafu 4 huwa emendat kif ġej: (i) fl-ewwel subparagrafu, il-punt (b) huwa mneħħi; (ii) fl-ewwel subparagrafu, il-punt (c) huwa sostitwit b’dan li ġej: ‘(c) il-parti l-kbira tal-membri ta’ korp amministrattiv jew maniġerjali tal-entità trid tkun iffurmata minn ditti tal-awditjar li huma approvati fi kwalunkwe Stat Membru jew persuni fiżiċi li tal-inqas jissodisfaw il-kundizzjonijiet imposti mill-Artikolu 4 u l-Artikoli 6 sa 12. Fejn korp bħal dan ma jkollux aktar minn żewġ membri, wieħed mill-membri tal-inqas irid jissodisfa l-kundizzjonijiet f’dan il-punt.’; (iii) it-tieni subparagrafu huwa sostitwit b’dan li ġej: ‘L-Istati Membri jistgħu ma jistabilixxux kundizzjonijiet addizzjonali relatati ma’ dawn il-punti. L-Istati Membri ma għandhomx jitħallew jeħtieġu li ammont minimu ta’ kapital jew ta’ drittijiet tal-vot f’ditta tal-awditjar ikun ta’ awdituri statutorji jew ta’ ditti tal-awditjar.’. 4. Jiddaħħlu l-Artikoli 3a u 3b li ġejjin: ‘Artikolu 3a Forniment transfruntier tas-servizzi mill-awdituri statutorji Permezz ta’ deroga mill-Artikolu 3(1) ta’ din id-Direttiva, awditur statutorju li jkun approvat fi Stat Membru jkun intitolat li jwettaq awditi statutorji fi Stat Membru ieħor fuq bażi temporanja u okkażjonali. Għandhom japplikaw l-Artikoli 5 sa 9 tad-Direttiva 2005/36/KE tal-Parlament Ewropew u tal-Kunsill*. Artikolu 3b Rikonixximent tad-ditti tal-awditjar 1. Permezz ta’ deroga mill-Artikolu 3(1), ditta tal-awditjar li hija approvata fi Stat Membru għandha tkun intitolata li twettaq awditi statutorji fi Stat Membru ieħor fuq bażi temporanja, okkażjonali jew permanenti, jekk ikun hemm konformità mal-Artikolu 3(4)(a). 2. Ditta tal-awditjar li tixtieq twettaq awditi statutorji fi Stat Membru mhux f’dak li ġiet approvata fih għandha tirreġistra mal-awtorità kompetenti fl-Istat Membru ospitanti skont l-Artikoli 15 u 17. 3. L-awtorità kompetenti fl-Istat Membru ospitanti għandha tirreġistra d-ditta tal-awditjar wara preżentazzjoni ta’ ċertifikat li jafferma r-reġistrazzjoni tagħha mal-awtorità kompetenti fl-Istat Membru domiċiljari. L-awtorità kompetenti fl-Istat Membru ospitanti tista’ teħtieġ li ċ-ċertifikat maħruġ mill-awtorità kompetenti fl-Istat Membru domiċiljari ma jkunx eqdem minn tliet xhur. Għandha tinforma lill-awtorità kompetenti fl-Istat Membru domiċiljari dwar ir-reġistrazzjoni tagħha. * ĠU L 255, 30.9.2005, p. 22.’ 5. Fl-Artikolu 6, żdied il-paragrafu li ġej: ‘L-awtoritajiet kompetenti msemmija fl-Artikolu 32 għandhom jikkooperaw bil-għan li tinkiseb konverġenza tar-rekwiżiti stabiliti f’dan l-Artikolu. Għandhom jikkooperaw mal-Awtorità Ewropea tat-Titoli u s-Swieq (AETS) u mal-awtoritajiet kompetenti msemmija fl-Artikolu X tar-Regolament [XXX] ta’ [XXX] sa fejn konverġenza bħal din tkun relatata mal-awditu statutorju ta’ entitajiet ta’ interess pubbliku.’ 6. L-Artikolu 8 huwa emendat kif ġej: (a) fil-paragrafu 1, il-punt (i) huwa sostitwit b’dan li ġej: ‘(i) standards internazzjonali tal-awditjar kif imsemmi fl-Artikolu 26;’ (b) il-paragrafu 3 huwa sostitwit b’dan li ġej: ‘Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tadatta l-lista ta’ suġġetti li għandhom jiġu inklużi fit-test tal-għarfien teoretiku msemmi fil-paragrafu 1 ta’ dan l-Artikolu. Meta jintużaw setgħat bħal dawn, il-Kummissjoni għandha tqis l-iżviluppi fl-awditjar u l-professjoni tal-awditjar.’ 7. L-Artikolu 14 huwa sostitwit b’dan li ġej: ‘Artikolu 14 Approvazzjoni tal-awdituri statutorji minn Stat Membru ieħor 1. L-awtoritajiet kompetenti msemmija fl-Artikolu 32 għandhom jistabilixxu proċeduri għall-approvazzjoni ta’ awdituri statutorji li ġew approvati fi Stati Membri oħra. Dawn il-proċeduri għandhom jikkonformaw mal-Artikoli 11 u 12 tad-Direttiva 2005/36/KE u ma għandhomx imorru lil hinn mir-rekwiżiti li jinstabu fl-Artikoli 13 u 14 ta’ dik id-Direttiva. 2. L-Istati Membri għandhom joffru lill-applikant l-għażla bejn perjodu ta’ adattament kif iddefinit fil-punt (g) tal-Artikolu 3(1) tad-Direttiva 2005/36/KE u test tal-aptitudni kif iddefinit fil-punt (h) ta’ dak l-Artikolu. Għall-finijiet ta’ dan l-Artikolu, ma għandux japplika l-Artikolu 14(3) tad-Direttiva 2005/36/KE. Il-perjodu ta’ adattament ma għandux jaqbeż it-tliet snin u għandu jkun soġġett għal valutazzjoni. It-test tal-aptitudni għandu jitwettaq f’waħda mil-lingwi permessa mir-regoli dwar il-lingwi applikabbli fl-Istat Membru konċernat. Għandu jkopri biss l-għarfien adegwat tal-awditur statutorju dwar il-liġijiet u r-regolamenti ta’ dak l-Istat Membru f’dak li jkun relevanti għall-awditi statutorji. 3. L-awtoritajiet kompetenti msemmija fl-Artikolu 32 għandhom jikkooperaw bil-għan li tinkiseb konverġenza tar-rekwiżiti għall-perjodu ta’ adattament u t-test tal-aptitudni. Għandhom itejbu t-trasparenza u l-previdibilità tar-rekwiżiti. Għandhom jikkooperaw mal-AETS u mal-awtoritajiet kompetenti msemmija fl-Artikolu [XXX] tar-Regolament [XXX] ta’ [XXX] sa fejn it-tali konverġenza tkun relatata mal-awditi statutorji ta’ entitajiet ta’ interess pubbliku.’. 8. Fl-Artikolu 15(1), huwa miżjud is-subparagrafu li ġej: ‘Ir-reġistru pubbliku għandu jkun organizzat mill-awtorità kompetenti msemmija fl-Artikolu 32.’. 9. Fl-Artikolu 17(1), huwa miżjud il-punt (j) li ġej: ‘jekk applikabbli, jekk id-ditta tal-awditjar hijiex reġistrata skont l-Artikoli 3a u 3b.’. 10. Fl-Artikolu 21, jitħassar il-paragrafu 2. 11. L-Artikolu 22 huwa emendat kif ġej: (a) il-paragrafu 1 huwa sostitwit b’dan li ġej: ‘1. L-Istati Membri għandhom jiżguraw li meta jitwettaq awditjar statutorju, l-awditur statutorju u/jew id-ditta tal-awditjar u kwalunkwe detentur tad-drittijiet tal-vot fid-ditta tal-awditjar ikunu indipendenti mill-entità awditjata u ma jkunux involuti fit-teħid tad-deċiżjonijiet tal-entità awditjata.’ (b) fil-paragrafu 2, jitħassar it-tieni subparagrafu; (c) il-paragrafu 4 huwa sostitwit b’dan li ġej: ‘4. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tispeċifika: (a) it-theddid u s-salvagwardji msemmija fil-paragrafu 2 ta’ dan l-Artikolu; (b) is-sitwazzjonijiet li s-sinifikanza tat-theddid fihom, kif imsemmi fil-paragrafu 2 ta’ dan l-Artikolu, hija tali li l-indipendenza tal-awditur statutorju jew tad-ditta tal-awditjar hija f’riskju.’ 12. L-Artikolu 26 huwa sostitwit b’dan li ġej: ‘Artikolu 26 Standards tal-awditjar 1. L-Istati Membri għandhom jiżguraw li l-awdituri statutorji u d-ditti tal-awditjar jikkonformaw mal-istandards internazzjonali tal-awditjar meta jwettqu awditi statutorji sakemm dawn l-istandards ikunu jikkonformaw mar-rekwiżiti ta’ din id-Direttiva u ta’ dan ir-Regolament XX/XX. L-Istati Membri jistgħu jimponu proċeduri jew rekwiżiti tal-awditjar fuq l-istandards internazzjonali tal-awditjar biss jekk dawk il-proċeduri jew ir-rekwiżiti tal-awditjar jkunu ġejjin minn rekwiżiti legali nazzjonali speċifiċi relatati mal-ambitu tal-awditi statutorji. L-Istati Membri għandhom jiżguraw li dawk il-proċeduri jew ir-rekwiżiti tal-awditjar jikkonformaw mal-kundizzjonijiet li ġejjin: (a) jikkontribwixxu għal livell għoli ta’ kredibilità u kwalità għar-rapporti finanzjarji annwali jew konsolidati b’konformità mal-prinċipji stabiliti fl-Artikolu 4(3) tad-Direttiva [xxxx] dwar ir-rapporti finanzjarji annwali u r-rapporti finanzjarji konsolidati ta’ ċerti tipi ta’ impriżi; (b) jirriżultaw f’ġid komuni tal-Unjoni. L-Istati Membri għandhom jikkomunikaw dawn il-proċeduri jew ir-rekwiżiti tal-awditjar lill-Kummissjoni, lill-AETS u lill-Istati Membri l-oħra. 2. Għall-finijiet tal-paragrafu 1, ‘standards internazzjonali tal-awditjar’ tfisser Standards Internazzjonali tal-Awditjar (ISAs – “International Standards on Auditing”) u d-Dikjarazzjoni u l-istandards relatati li huma parti mill-Proġett ta’ Kjarifika maħruġ mill-Federazzjoni Internazzjonali tal-Kontabilisti (IFAC – “International Federation of Accountants”) fl-2009 safejn huma relevanti għall-verifika statutorja. 3. Il-Kummissjoni għandha tingħata s-setgħa li tadotta atti delegati skont l-Artikolu 48a għall-finijiet ta’ emendar tad-definizzjoni tal-istandards internazzjonali tal-awditjar fil-paragrafu 2 ta’ dan l-Artikolu. Meta tuża setgħat bħal dawn, il-Kummissjoni għandha tqis kwalunkwe emenda li ssir għall-ISAs mill-IFAC, l-opinjoni tal-Bord tal-Iskrutinju tal-Interess Pubbliku dwar emendi bħal dawn kif ukoll kwalunkwe żvilupp ieħor fil-awditjar u fil-professjoni tal-awditjar.’. 13. Fl-Artikolu 28, jitneħħa l-paragrafu 2. 14. L-Artikolu 29 huwa emendat kif ġej: (a) il-paragrafu 1 huwa emendat kif ġej: (i) il-punt (a) huwa sostitwit b’dan li ġej: ‘(a) is-sistema ta’ garanzija tal-kwalità għandha tkun irregolata mill-awtorità kompetenti msemmija fl-Artikolu 32 u organizzata b’tali mod li tkun indipendenti mill-awdituri statutorji u mid-ditti tal-awditjar.’; (ii) jiżdied il-punt (k) li ġej: ‘(k) l-eżaminazzjonijiet tal-garanzija tal-kwalità għandhom ikunu adatti u proporzjonati rigward l-iskala u d-dimensjoni tal-attività tad-ditta tal-awditjar jew tal-awditur statutorju eżaminati.’; (iii) jiddaħħal is-subparagrafu li ġej wara l-punt (k): ‘Fuq talba tagħhom, l-awtorità kompetenti msemmija fl-Artikolu 32 għandha trendi disponibbli r-rapport imsemmi fil-punt (g) tal-ewwel subparagrafu għall-partijiet interessati. L-awtorità kompetenti għandha tiżgura li r-rapport divulgat ma jxekkilx l-interessi kummerċjali tal-entità awditjata taħt eżami, inkluża l-proprjetà industrijali u intellettwali tagħha.’; (b) il-paragrafu 2 huwa sostitwit b’dan li ġej: ‘2. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tispeċifika ulterjorment ir-rekwiżiti li jikkonċernaw il-punti (a), (b) u (e) sa (j) tal-ewwel subparagrafu tal-paragrafu 1.’. 15. L-Artikolu 32 huwa emendat kif ġej: (a) il-paragrafu 1 huwa sostitwit b’dan li ġej: ‘1. L-Istati Membri għandhom jaħtru awtorità kompetenti responsabbli mis-sorveljanza pubblika tal-awdituri statutorji u tad-ditti tal-awditjar fuq il-bażi tal-prinċipji stabiliti fil-paragrafi 2 sa 7.’; (b) il-paragrafu 3 huwa sostitwit b’dan li ġej: ‘3. L-awtorità kompetenti tista’ tippermetti lil dawk li ma jipprattikawx il-professjonli li jkollhom għarfien dwar l-oqsma relevanti għall-awditjar statutorju sabiex ikunu involuti fil-governanza tas-sistema ta’ sorveljanza pubblika, jekk jintgħażlu skont proċedura ta’ nomina indipendenti u trasparenti. Dawk li jipprattikaw ma għandhomx jitħallew inkunu involuti fil-governanza tas-sistema ta’ sorveljanza pubblika.’; (c) fil-paragrafu 4, is-sentenza introduttorja hija sostitwita b’din li ġejja: ‘L-awtorità kompetenti għandu jkollha r-responsabilità finali fuq is-sorveljar ta’:'; (d) il-paragrafu 5 huwa sostitwit b’dan li ġej: ‘5. L-awtorità kompetenti għandu jkollha d-dritt, fejn neċessarju, li tibda u twettaq investigazzjonijiet relatati mal-awdituri statutorji u d-ditti tal-awditjar u d-dritt li tieħu l-azzjoni xierqa. Għandu jkollha riżorsi adegwati sabiex tibda u twettaq investigazzjonijiet bħal dawn. Sabiex twettaq il-kompiti tagħha taħt din id-Direttiva, l-awtorità kompetenti għandu jkollha aċċess għal kwalunkwe dokument ta’ kwalunkwe forma li jkollhom l-awdituri statutorji jew id-ditti tal-awditjar u għandu jkollha d-dritt li tirċievi u żżomm kopja tagħhom. Għandu jkollha d-dritt ukoll li titlob informazzjoni minn kwalunkwe persuna u jekk dan ikun neċessarju, li tintervista u tistaqsi mistoqsijiet lil persuna bil-għan li tikseb informazzjoni.’; (e) il-paragrafu 6 huwa sostitwit b’dan li ġej: ‘6. L-awtorità kompetenti għandha tkun trasparenti. Din għandha tinkludi l-pubblikazzjoni tal-programmi annwali ta’ ħidma u r-rapporti tal-attività’. 16. L-Artikolu 32a li ġej huwa mdaħħal: ‘Artikolu 32a Delega tal-kompiti L-Istati Membri jistgħu jippermettu lill-awtorità kompetenti msemmija fl-Artikolu 32 sabiex tiddelega kompiti lil awtoritajiet jew korpi oħra maħtura skont il-liġi biss fir-rigward tal-approvazzjoni u r-reġistrazzjoni tal-awdituri statutorji u tad-ditti tal-awditjar. Kwalunkwe twettiq tal-kompiti minn awtoritajiet jew korpi oħra għandha tkun espressament iddelegata mill-awtorità kompetenti. Id-delega għandha tispeċifika l-kompiti ddelegati u l-kundizzjonijiet skont liema għandhom jitwettqu. L-awtoritajiet jew il-korpi għandhom jiġu organizzati b’tali mod li ma jkunx hemm kunflitti ta’ interess. Ir-responsabilità finali għas-superviżjoni tal-konformità ma’ din id-Direttiva u mal-miżuri ta’ implimentazzjoni adottati skont din id-Direttiva għandha tkun tal-awtorità kompetenti li tiddelega. L-Istati Membri għandhom jinfurmaw lill-Kummissjoni u lill-awtoritajiet kompetenti tal-Istati Membri l-oħra bi kwalunkwe arranġamenti li jidħlu għalihom fir-rigward tad-delega tal-kompiti, inklużi l-kundizzjonijiet preċiżi għar-regolamentazzjoni tad-delegi’. 17. L-Artikolu 36 huwa emendat kif ġej: (a) il-paragrafu 3 huwa sostitwit b’dan li ġej: ‘3. Il-paragrafu 2 ma għandux jipprevjeni lill-awtoritajiet kompetenti milli jiskambjaw informazzjoni kunfidenzjali. Għaldaqstant, l-informazzjoni skambjata għandha tkun koperta mill-obbligu tas-segretezza professjonali, li għalih huma soġġetti l-persuni impjegati jew dawk li kienu impjegati mill-awtoritajiet kompetenti. L-obbligu tas-segretezza professjonali għandu japplika wkoll għal kwalunkwe persuna oħra li lilha jkunu ġew iddelegati kompiti mill-awtoritajiet kompetenti li huma relatati mal-finijiet stabiliti f’din id-Direttiva.’; (b) il-paragrafu 7 huwa sostitwit b’dan li ġej: ‘7. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li jiġu speċifikati l-proċeduri għall-iskambju tal-informazzjoni u l-modalitajiet għal investigazzjonijiet transfruntieri stipulati fil-paragrafi 2 u 4 ta’ dan l-Artikolu.’. 18. Fl-Artikolu 37, huwa miżjud il-paragrafu 3 li ġej: ‘3. Kwalunkwe klawsola kuntrattwali li daħlet bejn entità awditjata u parti terza li tillimita l-għażla mil-laqgħa ġenerali tal-partijiet interessati jew tal-membri ta’ dik l-entità skont il-paragrafu 1 għal ċerti kategoriji jew listi ta’ awdituri statutorji jew ditti tal-awditjar rigward il-ħatra ta’ awditur statutorju jew ditta tal-awditjar partikolari jew il-limitazzjoni tal-għażla għal dawn sabiex iwettqu l-awditjar statutorju ta’ dik l-entità għandha tkun nulla u bla effett.’ 19. Il-Kapitolu X huwa revokat. 20. Il-Kapitolu Xa li ġej, inklużi l-Artikoli 43a u 43b, huwa mdaħħal: ‘KAPITOLU Xa DISPOŻIZZJONIJIET SPEĊJALI GĦALL-AWDITJAR STATUTORJU TA’ IMPRIŻI ŻGĦAR U MEDJI Artikolu 43a Awditjar simplifikat għal impriżi medji L-Istati Membri għandhom jiżguraw li l-applikazzjoni tal-istandards tal-awditjar tar-rapporti finanzjarji annwali jew konsolidati ta’ impriżi medji hija proporzjonata għall-iskala u l-kumplessità tan-negozju ta’ dawk l-impriżi. Meta jwettqu eżaminazzjonijiet tal-garanzija tal-kwalità, l-awtoritajiet kompetenti għandhom iqisu l-applikazzjoni proporzjonata tal-istandards tal-awditjar. L-Istati Membri jistgħu jitolbu lill-korpi professjonali sabiex jipprovdu gwida dwar l-applikazzjoni proporzjonata tal-istandards tal-awditjar għal impriżi medji. Artikolu 43b Impriżi żgħar Fejn Stat Membru jeħtieġ l-awditjar statutorju tal-kontijiet annwali jew konsolidati ta’ impriżi żgħar, l-Artikolu 43a għandu japplika mutatis mutandis. Fejn Stat Membru jistabilixxi regoli dwar it-twettiq ta’ eżaminazzjoni limitata tal-kontijiet ta’ impriżi żgħar bħala alternattiva għall-awditjar statutorju, tali Stat Membru ma għandux ikun obbligat jadatta l-istandards tal-awditjar għall-awditjar statutorju ta’ dawk l-impriżi. Għall-finijiet ta’ dan l-Artikolu, ‘eżaminazzjoni limitata’ tfisser proċedura mwettqa minn awditur statutorju jew ditta tal-awditjar bil-għan li jinstabu dikjarazzjonijiet skorretti minħabba żball jew frodi fir-rapporti finanzjarji ta’ entità u li tipprovdi livell inqas ta’ garanzija minn awditu statutorju.'. 21. L-Artikolu 45 huwa emendat kif ġej: (a) il-paragrafu 1 huwa sostitwit b’dan li ġej: '1. L-awtoritajiet kompetenti ta’ Stat Membru għandhom, skont l-Artikolu 15, 16 u 17, jirreġistraw kull awditur u entità tal-awditjar minn pajjiżi terzi li jipprovdu rapport tal-awditjar li jikkonċerna kontijijet annwali jew konsolidati ta’ impriża inkorporata barra l-Unjoni li t-titoli trasferibbli tagħha jkunu ammessi għan-negozjar f’suq regolat ta’ dak l-Istat Membru fis-sens tal-punt 14 tal-Artikolu 4(1) tad-Direttiva 2004/39/KE, għajr meta l-impriżi hija emittent esklużiv ta’ titoli ta’ dejn pendenti li għalihom tapplika waħda minn dawn li ġejjin: (a) ikunu ammessi għan-negozjar f’suq regolat fi Stat Membru fis-sens tal-Artikolu 2(1)(b) tad-Direttiva 2004/109/KE tal-Parlament Ewropew u tal-Kunsill(*) qabel il-31 ta’ Diċembru 2010 li d-denominazzjoni tiegħu għal kull unità hija tal-inqas EUR 50 000 jew, f’każ ta’ titoli ta’ dejn denominati f’munita oħra, ekwivalenti, fid-data tal-ħruġ, għal tal-inqas EUR 50 000; (b) ikunu ammessi għan-negozjar f’suq regolat fi Stat Membru fis-sens tal-Artikolu 2(1)(b) tad-Direttiva 2004/109/KE mill-31 ta’ Diċembru 2010 li d-denominazzjoni tiegħu għal kull unità hija tal-inqas EUR 100 000 jew, f’każ ta’ titoli ta’ dejn denominati f’munita oħra, ekwivalenti, fid-data tal-ħruġ, għal tal-inqas EUR 100 000. (*) ĠU L 390, 31.12.2004, p.38.'; (b) il-paragrafu 5 huwa emendat kif ġej: (i) il-punt (e) huwa sostitwit b’dan li ġej: ‘(e) tippubblika fuq is-sit elettroniku tagħha rapport annwali tat-trasparenza li jinkludi l-informazzjoni msemmija fl-Artikolu X tar-Regolament [XXX] ta’ [XXX] jew tikkonforma mar-rekwiżiti ekwivalenti tad-divulgazzjoni.'; (ii) jiżdied is-subparagrafu li ġej: ‘Stat Membru jista’ jirreġistra awditur minn pajjiż terz biss jekk hu jew hi jissodisfa/tissodisfa r-rekwiżiti stabiliti fil-punti (a), (d) u (e) tal-ewwel subparagrafu.’; (d) il-paragrafu 6 huwa sostitwit b’dan li ġej: ‘6. Sabiex ikunu żgurati l-kundizzjonijiet ekwivalenti tal-applikazzjoni tal-paragrafu 5(d) ta’ dan l-Artikolu, il-Kummissjoni għandha tingħata s-setgħa li tiddeċiedi fuq l-ekwivalenza msemmija fih permezz ta’ atti ta’ implimentazzjoni. Dawn l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2). L-Istati Membri jistgħu jivvalutaw l-ekwivalenza msemmija fil-paragrafu 5(d) ta’ dan l-Artikolu sakemm il-Kummissjoni ma tkunx ħadet deċiżjoni bħal din. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tistabilixxi kriterji ta’ ekwivalenza ġenerali li għandhom jintużaw meta jiġi vvalutat jekk l-awditi tar-rapporti finanzjarji msemmija fil-paragrafu 1 ta’ dan l-Artikolu jitwettqux skont l-istandards internazzjonali tal-awditjar kif imsemmi fl-Artikolu 26 u r-rekwiżiti stabiliti fl-Artikoli 22, 24 u 25. Kriterji bħal dawn li jkunu applikabbli għall-pajjiżi terzi kollha għandhom jintużaw mill-Istati Membri meta jivvalutaw l-ekwivalenza f’livell nazzjonali.’. 22. Fl-Artikolu 46, il-paragrafu 2 huwa sostitwit b’dan li ġej: ‘2. Sabiex ikunu żgurati kundizzjonijiet uniformi tal-applikazzjoni tal-paragrafu 1 ta’ dan l-Artikolu, il-Kummissjoni għandha tingħata s-setgħa li tiddeċiedi dwar l-ekwivalenza msemmija fih permezz ta’ atti ta’ implimentazzjoni. Dawn l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 48(2). Ladarba l-Kummissjoni tirrikonoxxi l-ekwivalenza msemmija fil-paragrafu 1 ta’ dan l-Artikolu, l-Istati Membri jistgħu jiddeċiedu li jiddependu fuq ekwivalenza bħal din b’mod parzjali jew sħiħ u għaldaqstant, ma japplikawx jew jimmodifikaw ir-rekwiżiti fl-Artikolu 45(1) u (3) b’mod parzjali jew sħiħ. L-Istati Membri jistgħu jivvalutaw l-ekwivalenza msemmija fil-paragrafu 1 ta’ dan l-Artikolu jew jiddependu fuq il-valutazzjonijiet mwettqa minn Stati Membri oħra sakemm il-Kummissjoni ma tkunx ħadet deċiżjoni bħal din. Jekk il-Kummissjoni tiddeċiedi li ma jkunx hemm konformità mar-rekwiżit ta’ ekwivalenza msemmi fil-paragrafu 1 ta’ dan l-Artikolu, tista’ tħalli lill-awdituri u lill-entitajiet tal-awditjar konċernati sabiex ikomplu l-attivitajiet tagħhom tal-awditjar skont ir-rekwiżiti tal-Istat Membru relevanti matul il-perjodu xieraq ta’ tranżizzjoni. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tistabilixxi kriterji ta’ ekwivalenza ġenerali, fuq il-bażi tar-rekwiżiti stabiliti fl-Artikoli 29, 30 u 32, li għandhom jintużaw meta jiġi vvalutat jekk is-sorveljanza pubblika, il-garanzija tal-kwalità, l-investigazzjoni u s-sistemi ta’ penali ta’ pajjiż terz ikunux ekwivalenti għal dawk tal-Unjoni. Kriterji ġenerali bħal dawn għandhom jintużaw mill-Istati Membri meta jivvalutaw l-ekwivalenza f’livell nazzjonali fin-nuqqas ta’ deċiżjoni tal-Kummissjoni fir-rigward tal-pajjiż terz konċernat.’. 23. L-Artikolu 47 huwa emendat kif ġej: (a) fil-paragrafu 2, jiddaħħal il-punt (ba) li ġej: ‘(ba) il-protezzjoni tal-interess kummerċjali tal-entità awditjata, inkluża l-propjetà industrijali u intelletwali tagħha ma tixxekkilx;’; (b) il-paragrafu 3 huwa sostitwit b’dan li ġej: ‘3. Sabiex tkun iffaċilitata l-kooperazzjoni, il-Kummissjoni għandha tingħata s-setgħa li tiddeċiedi fuq l-adegwatezza msemmija fil-paragrafu 1(ċ) ta’ dan l-Artikolu permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 48(2). L-Istati Membri għandhom jieħdu l-miżuri neċessarji sabiex jikkonformaw mad-Deċiżjoni tal-Kummissjoni. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tistabilixxi kriterji ta’ adegwatezza ġenerali skont liema l-Kummissjoni għandha tivvaluta jekk l-awtoritajiet kompetenti ta’ pajjiżi terzi jistgħux jiġu rikonoxxuti bħala adegwati sabiex jikkooperaw mal-awtoritajiet kompetenti tal-Istati Membri fl-iskambju tad-dokumentazzjoni tal-awditjar u dokumenti oħra ta’ awdituri statutorji u ta’ ditti tal-awditjar. Il-kriterji ta’ adegwatezza ġenerali għandhom ikunu bbażati fuq ir-rekwiżiti tal-Artikolu 36 jew fuq riżultati funzjonali essenzjalment ekwivalenti għal skambju dirett ta’ dokumentazzjoni tal-awditjar jew dokumenti oħra ta’ awdituri statutorji jew ta’ ditti tal-awditjar.’; (ċ) il-paragrafu 5 huwa sostitwit b’dan li ġej: ‘5. Il-Kummissjoni għandha tingħata s-setgħa li tadotta atti delegati skont l-Artikolu 48a bl-iskop li tiddefinixxi l-każijiet eċċezzjonali msemmija fil-paragrafu 4 ta’ dan l-Artikolu sabiex tiffaċilita l-kooperazzjoni bejn l-awtoritajiet kompetenti.’. 24. Fl-Artikolu 48, il-paragrafi 1 u 2 huma sostitwiti b’dawn li ġejjin: ‘1. Il-Kummissjoni għandha tkun megħjuna minn kumitat (minn hawn ’il quddiem imsemmi il-Kumitat). Dak il-Kumitat għandu jkun Kumitat fis-sens tar-Regolament (UE) Nru 182/2011 tal-Parlament Ewropew u tal-Kunsill(*). 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. (*) ĠU L55, 28.2.2011, p.13.’; 25. Jiddaħħal l-Artikolu 48a li ġej: ‘Artikolu 48a Eżerċizzju tad-delega 1. Is-setgħa li tadotta atti delegati hija mogħtija lill-Kummissjoni soġġetta għall-kundizzjonijiet stabiliti f’dan l-Artikolu. 2. Is-setgħa li tadotta atti delegati msemmija fl-Artikoli 8(3), 22(4), 26(3), 29(2), 36(7), 45(6), 46(2), 47(3) u 47(5) għandha tingħata lill-Kummissjoni għal perjodu ta’ żmien indeterminat minn [data ta’ dħul fis-seħħ ta’ din id-Direttiva]. 3. Id-delega tas-setgħat imsemmija fl-Artikoli 8(3), 22(4), 26(3), 29(2), 36(7), 45(6), 46(2), 47(3) u 47(5) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni għal revoka għandha ttemm id-delega ta’ setgħa speċifikata f'dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f'data aktar tard speċifikata fih. Ma għandhiex taffettwa l-validità ta’ kwalunkwe att delegat li jkun diġà fis-seħħ. 4. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. 5. Att delegat adottat skont l-Artikoli 8(3), 22(4), 26(3), 29(2), 36(7), 45(6), 46(2), 47(3) u 47(5) għandu jidħol fis-seħħ biss jekk ma tiġi espressa l-ebda oġġezzjoni mill-Parlament Ewropew jew mill-Kunsill f'perjodu ta’ [xahrejn] min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex ser joġġezzjonaw. Dak il-perjodu għandu jiġi estiż b’[xahrejn] fuq l-inizjattiva tal-Parlament Ewropew jew tal-Kunsill.'. Artikolu 2 Traspożizzjoni 1. L-Istati Membru għandhom idaħħlu fis-seħħ il-liġijiet, ir-regolamenti u d-dispożizzjonijiet amministrativi meħtieġa sabiex jikkonformaw ma’ din id-Direttiva sal-aktar tard [xxx]. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva. Meta l-Istati Membri jadottaw dawk id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkompanjati minn referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir tali referenza. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva. Artikolu 3 Dħul fis-seħħ Din id-Direttiva għandha tidħol fis-seħħ fl-għoxrin ġurnata wara dik tal-pubblikazzjoni tagħha f’Il-Ġurnal Uffiċjali tal-Unjoni Ewropea. Artikolu 4 Destinatarji Din id-Direttiva hija indirizzata lill-Istati Membri. Magħmul fi Brussell, Għall-Parlament Ewropew Għall-Kunsill Il-President Il-President [1] L-ammonti kbar ta’ appoġġ approvati taħt l-iskemi jistgħu jiġu spjegati mill-fatt li xi Stati Membri adottaw skemi ta’ garanzija totali li jkopru d-dejn kollu tal-banek. L-Istati Membri ddipendew l-aktar fuq provvedimenti ta’ garanzija. €546.08 biljun (4.5 % tal-PDG) ġew approvati bħala miżuri ta’ rikapitalizzazzjoni, li minnhom l-Istati Membri użaw madwar €141.5 biljun fl-2009. Fil-perjodu ta’ bejn Ottubru 2008 u Ottubru 2010, il-Kummissjoni awtorizzat miżuri għal kontra l-kriżi finanzjarja fil-qasam tal-għajnuna mill-Istat fi 22 Stat Membru: jiġifieri l-Istati Membri kollha minbarra l-Bulgarija, ir-Repubblika Ċeka, l-Estonja, Malta u r-Rumanija. [2] Komunikazzjoni mill-Kummissjoni EWROPA 2020 Strateġija għal tkabbir intelliġenti, sostenibbli u inklużiv, COM(2010)2020 finali, 3.3.2010. [3] Proposta tal-Kummissjoni għal Regolament dwar l-awditjar statutorju tal-kontijiet annwali u l-kontijiet konsolidati ta’ entitajiet ta’ interess pubbliku. COM(2011)X, X.X.2011. [4] Il-Kummissjoni Ewropea, KTIBA ĦADRA Politika tal-Awditjar: Lezzjonijiet mill-Kriżi, COM (2010)561, 13.10.2010. Disponibbli fuq: http://ec.europa.eu/internal_market/consultations/docs/2010/audit/green_paper_audit_mt.pdf [5] http://ec.europa.eu/internal_market/accounting/conferenc_20110209_en.htm [6] http://www.europarl.europa.eu/oeil/FindByProcnum.do?lang=en&procnum=INI/2011/2037 [7] COM(2010)561 finali, ĠU C 248, 25.8.2011, p. 92. [8] Wara l-proposta tal-Kummissjoni li tirriformula r-Raba’ (4) Direttiva dwar il-Liġi tal-Kumpaniji 78/660/KEE u s-Seba’ (7) Direttiva tal-Kunsill 83/349/KEE, l-awditjar tal-kontijiet ta’ kumpaniji żgħar mhux se jibqa’ meħtieġ mid-dritt tal-UE. [9] ĠU L 255, 30.9.2005, p. 22. [10] Proposta tal-Kummissjoni għal Direttiva tal-Parlament Ewropew u tal-Kunsill dwar ir-rappori finanzjarji annwali u r-rappori finanzjarji konsolidati u rapporti relatati ta’ ċerti tipi ta’ impriżi, COM(2011)684 finali, 25.10.2011. [11] ĠU L 55, 28.2.2011, p. 13. [12] ĠU C , p. . [13] ĠU L 255, 30.9.2005, p. 22. [14] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni – “Att dwar in-Negozju Żgħir” għall-Ewropa {SEC(2008)2102}. [15] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Reviżjoni tal-“Att dwar in-Negozji ż-Żgħar” għall-Ewropa COM(2011)78 finali. [16] Komunikazzjoni mill-Kummissjoni EWROPA 2020 Strateġija għal tkabbir intelliġenti, sostenibbli u inklużiv, COM(2010)2020 finali. [17] ĠU L 345, 31.12.2003, p. 64. [18] ĠU L 327, 11.12.2010, p. 1. [19] ĠU L 55, 28.2.2011, p. 13.